ডার্বির পর থেকেই নিম্নগামী পারফরম্যান্সের পারদ। দলে একাধিক রদবদল। চাপে কোচ। সমর্থকদের বিক্ষোভ। সবমিলিয়ে বারাসতে রবিবাসরীয় ইস্টবেঙ্গলের প্রতিপক্ষ কেবল ইন্ডিয়ান অ্যারোজের যুব ফুটবলাররা ছিল না। পাহাড় প্রমাণ চাপ নিয়ে অবিশ্বাস, সন্দেহের বাতাবরণে শেষ মুহূর্তে এল তিন পয়েন্ট। এল জয়ের সুবাতাস। জিতে আইলিগের ট্র্যাকে এখনও ‘বেঁচে’ থাকল খালিদ জামিল অ্যান্ড কোং।
মিনার্ভার বিরুদ্ধে ড্র-করা ম্যাচের একাদশ থেকে দুটো পরিবর্তন ঘটিয়েছিলেন কোচ খালিদ। দীপক সিংহ এবং বাজু আর্মান্দের পরিবর্তে খালিদের রবিবাসরীয় একাদশে ঠাঁই হয়েছিল লালরামচুলোভা এবং ক্রোমা।
অন্যদিকে, শেষ ম্যাচে চেন্নাই সিটি এফসি-র বিরুদ্ধে ড্র করা একাদশ থেকে দুটো পরিবর্তন করেছিলেন অ্যারোজ বস নর্টন ম্যাতোসও। অমরজিৎ সিংহ এবং অভিজিৎ সরকার প্রথম একাদশে জায়গা পান সুরেশ সিংহ এবং প্রিন্সটন রেবেলোর জায়গায়।
শেষবার মোহনবাগানের ঘরের মাঠে কলকাতায় খেলতে এসে বীরের সম্মান পেয়েছিলেন অভিজিৎ, রহিম আলিরা। এদিনও হাড্ডাহাড্ডি লড়াইয়ে ইস্টবেঙ্গলের তারকা ফুটবলারদের সারাক্ষণ রুখে দিয়েছিল নর্টন ম্যাতোসের ছেলেরা।
৮৭ মিনিটে জবি জাস্টিনকে তুলে কোচ খালিদ নামিয়েছিলেন রফিককে। সেই বদলই শেষ পর্যন্ত বদলে দিল ম্যাচের রং।রফিকের সহায়তায় শেষমুহূর্তে ম্যাচের একমাত্র গোল ডুডু ওমাগবেমির। ইস্টবেঙ্গলে দ্বিতীয় ইনিংসে খেলতে এসে কর্তা থেকে সমর্থক—কাউকেই সন্তুষ্ট করতে পারেননি তিনি। কিন্তু দলের কঠিন মুহূর্তে নাইজেরীয় ফুটবলার বুঝিয়ে দিলেন, এখনও গোল ‘আছে’ তাঁর পায়ে।
জিতে মোহনবাগানকে পেরিয়ে লিগ তালিকায় নেরোকার পরে তিন নম্বরে উঠে এল ইস্টবেঙ্গল। এটাও কী কম স্বস্তির লাল হলুদ শিবিরের?